Burjassot aprova una moció per a la concessió d’asil polític a l’activista saharaui Hassana Aalia
2025-07-24

A instàncies d’una moció presentada pel grup municipal Bloc- Coalició Compromís, i que va rebre els vots a favor del PSOE, Bloc- Coalició Compromís i EU i el vot en contra del Partit Popular, el Ple ordinari de Burjassot, celebrat el dimarts 24 de febrer, va exigir “al Ministeri de l’Interior del Govern d’Espanya que, en virtut de la legislació espanyola i del compromís de l’Estat Espanyol amb el respecte als Drets Humans, concedisca l’asil polític a Hassana Aalia, activista saharauí de Drets Humans i defensor del dret d’autodeterminació del poble Saharauí reconegut per la legislació internacional, ja que la seua tornada al Sàhara Occidental suposa un risc real per a la seua integritat física”.

La moció ve motivada perquè, tal com contempla el text, “el passat 19 de gener es va fer públic l’acte de resolució de la sol·licitud d’asil polític a Espanya del jove activista Hassanna Aalia, en el qual se li comunica la denegació de la protecció i se li anuncia l’eixida obligatòria del territori espanyol, donant-li un termini de 15 dies per a abandonar l’Estat Espanyol, malgrat el càstig que li espera i el risc real de ser torturat si torna al Sàhara Occidental, sota ocupació del Marroc”.

Hassanna és un jove de 26 anys nascut en L’A-Aaiun que va sol·licitar l’asil polític al gener de 2012, després de saber que el seu nom figurava en la relació d’acusats que anaven a ser jutjats a Rabat per un Tribunal Militar pels fets del Gdeim Izik. Hassanna estava en aqueix moment a Espanya, no per estar perseguit pel seu activisme en favor de la causa sahrauí, sinó per a estudiar amb una beca que li va ser concedida per a aprendre castellà. La llei espanyola que regula les condicions per a la sol·licitud d’asil polític estableix clàusules i terminis excepcionals quan les circumstàncies que justifiquen la petició es deguen a causa sobrevinguda en el país d’origen, com ha succeït en aquest cas.

Però, tal com contempla la moció, “el Ministeri de l’Interior ha denegat la seua petició, a pesar que comptava amb un contundent informe d’ACNUR, que recolzava la sol·licitud en virtut de les circumstàncies excepcionals d’Hassanna Aalia, reconeixent el seu activisme, les detencions que ha patit, els maltractaments, l’assetjament i la pressió a la qual ha sigut sotmès per part de la policia marroquina i la tortura de la qual ha sigut objecte”.